Laat ons toe om ‘oorlogkamer’ te ondersoek, sê ANCFoto: Reint Dykema Die ANC het Maandag tyd en ruimte versoek om bewerings van ŉ sogenaamde “oorlogkamer” te ondersoek wat teen Ignatius Jacobs, sy algemene bestuurder van Luthuli House aanhangig gemaak is. Die sogenaamde “oorlogkamer” was glo ŉ geheime ANC-projek met ŉ begroting van R50 miljoen om opposisiepartye tydens die plaaslikeregeringsverkiesing in 2016 te diskrediteer met invloed op sosiale media en vervalste plakkate. Tydens ŉ Lekgotla-vergadering wat Maandag gehou is, het ANC-sekretaris-generaal Gwede Mantashe gesê die party beskou die bewerings in ŉ “baie ernstige lig”, en doen ŉ beroep op die media om die party die kans te bied om dit behoorlik te hanteer. “Ons doen ŉ beroep op julle om vir ons ruimte te gee. Laat ons toe om die saak te hanteer. Dis ŉ baie ernstige saak vir ons,” het Mantashe gesê. “Indien daar opnames en ander bewyse is, sal ons dit in ŉ dissiplinêre proses hanteer.” Mantashe wou nie verder kommentaar lewer oor die bewerings wat moontlik teenstrydig kan wees met die verkiesingskode nie. Opnames tussen Jacobs en ander rolspelers wat die geheime veldtog bevestig, het die afgelope naweek uitgelek. Die “black ops”-kwessie het aan die lig gekom toe Sihle Bolani, skakelbeampte, die ANC gedagvaar het vir ŉ uitstaande bedrag van minstens R1 miljoen vir werk wat sy vir die party gedoen het tydens die verkiesing. Sy het Dinsdag in die Pretoriase hooggeregshof aangevoer sy was deel van ŉ span wat saam met Shaka Sisulu, kleinkind van Walter Sisulu, aan die “oorlogkamer”-projek gewerk het, na bewering onder leiding van Jacobs. Sisulu het die bewerings teen hom ontken en gesê dit is inherent vals, vergroot en daarop gemik om hom te diskrediteer, en dat Bolani se hofsaak ten doel het om die ANC af te pers. Die ANC het homself aanvanklik gedistansieer van die bewerings en gesê hy het nooit enigiemand toestemming gegee om ŉ “black ops”-veldtog te bestuur nie.